b'\n_START_ARTICLE_\nGradska i sveu\xc4\x8dili\xc5\xa1na knji\xc5\xbenica Osijek\n_START_PARAGRAPH_\nGradska i sveu\xc4\x8dili\xc5\xa1na knji\xc5\xbenica Osijek (GISKO) djeluje kao knji\xc5\xbenica s dvojnom funkcijom; kao sredi\xc5\xa1nja (mati\xc4\x8dna) javna/narodna knji\xc5\xbenica grada Osijeka i Osje\xc4\x8dko-baranjske \xc5\xbeupanije, te sredi\xc5\xa1nja sveu\xc4\x8dili\xc5\xa1na/znanstvena knji\xc5\xbenica Sveu\xc4\x8dili\xc5\xa1ta Josipa Jurja Strossmayera u Osijeku s osnovnim ciljem osiguravanja dostupnosti svih vrsta informacija (znanstvenih, obrazovnih, stru\xc4\x8dnih, kulturnih i dr.) na raznovrsnim medijima (tiskana gra\xc4\x91a: knjige, \xc4\x8dasopisi, novine i sl., AV gra\xc4\x91a, elektronski mediji i dr.) naj\xc5\xa1irem krugu stvarnih i potencijalnih korisnika \xe2\x80\x93 gra\xc4\x91ana Grada Osijeka i Osje\xc4\x8dko-baranjske \xc5\xbeupanije te studenata, profesora, znanstvenih, stru\xc4\x8dnih i drugih djelatnika Sveu\xc4\x8dili\xc5\xa1ta Josipa Jurja Strossmayera u Osijeku. Knji\xc5\xbenica se u svom djelovanju rukovodi na\xc4\x8delima izvrsnosti i stru\xc4\x8dnosti, dru\xc5\xa1tvene osjetljivosti, otvorenosti, odgovornosti i koristi prema zajednici stvarnih i potencijalnih korisnika grade\xc4\x87i prepoznatljivu osobnost najve\xc4\x87e javne knji\xc5\xbenice sjeveroisto\xc4\x8dnog dijela Hrvatske, izgra\xc4\x91uju\xc4\x87i i njeguju\xc4\x87i odnos povjerenja korisnika u postojanost i vrijednost njenih informacijskih izvora, usluga i slu\xc5\xbebi te podupiru\xc4\x87i ozra\xc4\x8dje uspje\xc5\xa1nosti, i djelotvornosti.\n_START_SECTION_\nOsnivanje i prve godine djelovanja\n_START_PARAGRAPH_\nGradska i sveu\xc4\x8dili\xc5\xa1na knji\xc5\xbenica Osijek osnovana je 8. velja\xc4\x8de 1949., odlukom Gradskog narodnog odbora grada Osijeka kao gradska knji\xc5\xbenica nastavljaju\xc4\x87i tradicije javnih, pu\xc4\x8dkih knji\xc5\xbenica i \xc4\x8ditaonica grada Osijeka od sredine 19. do prve polovine 20.st. te Knji\xc5\xbenice Gradskog narodnog odbora Gornji grad, koja djeluje od prosinca 1947.god. U sastav Knji\xc5\xbenice ulazi i Knji\xc5\xbenica Gradskog narodnog odbora Donji grad, osnovana 1948. godine kao Podru\xc4\x8dni odjel Donji grad. Prvo sjedi\xc5\xa1te Knji\xc5\xbenice bilo je na Trgu slobode broj 2 (danas Trg Ante Star\xc4\x8devi\xc4\x87a broj 2)._NEWLINE_Knji\xc5\xbenice je nekoliko puta selila, a 1957. god. preseljena je u zgradu na Bulevaru JNA broj 24 (danas Europska avenija broj 24), gdje se i danas nalazi sredi\xc5\xa1te Knji\xc5\xbenice. Godine 1954. otvara se u sklopu Knji\xc5\xbenice zasebni Dje\xc4\x8dji odjel kao drugi ove vrste u Hrvatskoj. U navedenom razdoblju Knji\xc5\xbenica se razvijala kao javna narodna/gradska knji\xc5\xbenica grada i op\xc4\x87ine Osijek s mje\xc5\xa1ovitim knji\xc5\xbenim zbirkama za djecu i odrasle.\n_START_SECTION_\nOsnivanje sveu\xc4\x8dili\xc5\xa1ta u Osijeku i dvojna djelatnost\n_START_PARAGRAPH_\nOsnivanjem Sveu\xc4\x8dili\xc5\xa1ta u Osijeku 1975. god. Gradska knji\xc5\xbenica Osijek, jedna od osniva\xc4\x8da, pro\xc5\xa1iruje svoju djelatnost i preuzima funkcije i zadatke sredi\xc5\xa1nje sveu\xc4\x8dili\xc5\xa1ne knji\xc5\xbenice mijenjaju\xc4\x87i naziv u Gradska i sveu\xc4\x8dili\xc5\xa1na knji\xc5\xbenica Osijek. U knji\xc5\xbeni\xc4\x8dnom smislu ona postaje knji\xc5\xbenica s dvojnom funkcijom: narodnom/gradskom i sveu\xc4\x8dili\xc5\xa1nom/ znanstvenom te se razvija kao op\xc4\x87eznanstvena knji\xc5\xbenica polivalentnih sadr\xc5\xbeaja._NEWLINE_Godine 1976. temeljem Zakona o bibliote\xc4\x8dnoj djelatnosti i bibliotekama (NN 25/73.) i Pravilnika o mati\xc4\x8dnoj djelatnosti Knji\xc5\xbenica dobiva status op\xc4\x87inske mati\xc4\x8dne knji\xc5\xbenice Op\xc4\x87ine Osijek te regionalne mati\xc4\x8dne knji\xc5\xbenice za podru\xc4\x8dje ZO Osijek (poru\xc4\x8dje Slavonija i Baranja). Godine 1979. izra\xc4\x91ena je studija \xe2\x80\x9eSveu\xc4\x8dili\xc5\xa1na biblioteka Osijek\xc2\xa0: programska koncepcija\xe2\x80\x9c kojom je predvi\xc4\x91ena izgradnja nove sveu\xc4\x8dili\xc5\xa1ne knji\xc5\xbenice. Godine 1980. osnovan je tre\xc4\x87i izdvojeni odjel Knji\xc5\xbenice u Retfali \xe2\x80\x93 \xe2\x80\x9ePosudbeno odjeljenje za djecu i odrasle Retfala\xe2\x80\x9c (J. J. Strossmayera 198) sa zasebnim posudbenim odjelima za djecu i odrasle i \xc4\x8ditaonicom te mje\xc5\xa1ovitom zbirkom na hrvatskom i ma\xc4\x91arskom jeziku. Godine 1982. osnovana je Regionalna mati\xc4\x8dna slu\xc5\xbeba za potrebe knji\xc5\xbenica Slavonije i Baranje kao druga u Hrvatskoj. Rje\xc5\xa1enjem Vije\xc4\x87a za knji\xc5\xbenice iz 1986. god. Knji\xc5\xbenici je potvr\xc4\x91en status op\xc4\x87inske i podru\xc4\x8dne narodne mati\xc4\x8dne knji\xc5\xbenice za sve narodne i \xc5\xa1kolske knji\xc5\xbenice op\xc4\x87ine Osijek i regije Slavonije i Baranje i visoko\xc5\xa1kolske i specijalne knji\xc5\xbenice Sveu\xc4\x8dili\xc5\xa1ta u Osijeku i podru\xc4\x8dja Slavonije i Baranje._NEWLINE_Godine 1988./1989. po\xc4\x8dela je kompjutorizacija Gradske i sveu\xc4\x8dili\xc5\xa1ne knji\xc5\xbenice Osijek nabavom 1 PC XT ra\xc4\x8dunala i biblioprograma MicroISIS Ver. 1.0 te stvorena prva baza (magistarske radnje i doktorske disertacije obranjene na Sveu\xc4\x8dili\xc5\xa1tu u Osijeku).\n_START_SECTION_\nPovijest zgrade\n_START_PARAGRAPH_\nSjedi\xc5\xa1te Gradske i sveu\xc4\x8dili\xc5\xa1ne knji\xc5\xbenice (Sredi\xc5\xa1nja knji\xc5\xbenica) smje\xc5\xa1teno je u ku\xc4\x87i Gillming \xe2\x80\x93 reprezentativnoj gradskoj vili izgra\xc4\x91enoj po\xc4\x8detkom 20. stolje\xc4\x87a._NEWLINE_Povijest ku\xc4\x87e Gillming_NEWLINE_Ku\xc4\x87a Gillming reprezentativna je samostoje\xc4\x87a izuzetno visoka jednokatnica izgra\xc4\x91ena na vrlo atraktivnom mjestu u Osijeku - Gornjem gradu. Prije izgradnje ku\xc4\x87e na sjeveroisto\xc4\x8dnom uglu dana\xc5\xa1nje Europske avenije i Radi\xc4\x87eve ulice (nekada Chavrakove ulice i produ\xc5\xbeenja Kolodvorske ulice) nalazila se stara tramvajska remiza. Atraktivno gradili\xc5\xa1te, preko puta zgrade Trgova\xc4\x8dke i obrtni\xc4\x8dke komore, bilo je mnogima zanimljivo. \xc4\x8cak je i ministarstvo trgovine u Budimpe\xc5\xa1ti zamislilo izgraditi novu monumentalnu po\xc5\xa1tansku zgradu ba\xc5\xa1 na tom gradili\xc5\xa1tu. Grad je zanimala samo visoka cijena koju su htjeli posti\xc4\x87i prodajom gradili\xc5\xa1ta te su mnogi mogu\xc4\x87i kupci odustali, a me\xc4\x91u njima i ministarstvo trgovine. Gradili\xc5\xa1te su na koncu kupili Matilda i Ladislav Gillming, kako bi na njemu izgradili ku\xc4\x87u za jednu od svojih k\xc4\x87eri - Matildu Gillming ml., koja se zaru\xc4\x8dila i udala za Vjekoslava Hengla.\n_START_SECTION_\nOgranci\n_START_PARAGRAPH_\nOgranak za Donji grad_NEWLINE_Ogranak Industrijska \xc4\x8detvrt_NEWLINE_Ogranak Jug II_NEWLINE_Ogranak Retfala'